Hafslund (selskap)

Hafslund AS er et eierselskap for diverse infrastrukturbedrifter, hovedsakelig innen energibransjen. Firmaet er heleid av Oslo kommune. Konsernets kjernevirksomhet er vannkraft, med 56 prosent eierskap i Norges nest største vannkraftprodusent Hafslund Eco, og varme- og kjøling, som majoritetseier (60 prosent) av Norges største fjernvarmeselskap Hafslund Oslo Celsio. Konsernet eier også 50 prosent av Eidsiva Energi og dermed 50 prosent av Norges største nettselskap Elvia, samt store posisjoner innen biovarme og bredbånd. Hafslund AS eier også 49 prosent av Fredrikstad Energi AS. Konsernet eier også selskapet Hafslund Ny Energi med virksomhet innen elektrifisering., og Hafslund er en av av tre partnere i havvindsamarbeidet Blåvinge sammen med Ørsted og Fred. OlsenKonsernet har hovedkontor på Skøyen i Oslo og hadde 655 ansatte ved første halvår 2022.  


== Forretningsområder ==


=== Vannkraft ===
Hafslunds vannkraftvirksomhet, Hafslund Eco, eier, drifter og vedlikeholder vannkraftanlegg, leverer systemtjenester til kraftsystemet og omsetter kraft i engrosmarkedet. Konsernet eier helt eller delvis 81 vannkraftverk i Innlandet, Viken og Vestland. Hafslunds egen kraftproduksjon er på tilsammen ca. 18 TWh. Totalt drifter konsernet en produksjon på over 21 TWh. Konsernet har siden 2017 bygget fire vannkraftverk på Østlandet med kraftverk i Rosten, Vamma, Nedre Otta og Tolga.


=== Fjernvarme ===
Hafslund er majoritetseier i Hafslund Oslo Celsio, tidligere Fortum Oslo Varme. Hafslund Oslo Celsio er Norges største fjernvarmeprodusent, og leverer tappevann og oppvarming til over 200 000 mennesker i Stor-Oslo.. Selskapet driver to avfallsforbrennings-anlegg som leverer energi til fjernvarmeproduksjonen.


=== Eierskap i Eidsiva Energi og nettvirksomhet ===
Hafslund har også et betydelig eierskap i nettvirksomhet, fjernvarme og bredbånd som største eier og med 50 prosent eierandel i Eidsiva Energi. Eidsiva Energi eier 100 prosent av Elvia, som er Norges største nettselskap med om lag 940 000 kunder. Elvia bygger, drifter, vedlikeholder og fornyer strømnettet i Innlandet, Viken og Oslo. Eidsiva eier også Eidsiva Bioenergi, som er Norges tredje største fjernvarmeleverandør og leverer over 400 GWh fjernvarme via egen infrastruktur til privat- og bedriftsmarkedet på Innlandet, samt Eidsiva Bredbånd som leverer fiber og bredbånd til over 80 000 kunder, primært på Innlandet.


== Historie ==


=== Opprinnelse ===
Hafslund Aktieselskab ble konstituert 18. mars 1898 for å oppføre Hafslund kraftstasjon på Hafslund ved Sarpsfossen og en karbidfabrikk som skulle utnytte strømproduksjonen. Byggingen startet allerede i 1896, og kraftstasjonen sto ferdig i 1899 med en installert effekt på 5200 kW. I 1907 hadde behovet for kraft økt utover det kraftstasjonen på Hafslund kunne dekke, selv etter flere utbygginger, og en overføringslinje til Kykkelsrud kraftverk for å leie kraft derfra. Dette markerte starten på Hafslunds ekspansjon. I 1910 ble så Kykkelsrudsaksjene overdratt til Hafslund, og i 1912 ble også Vamma Fossekompagni overtatt. Hafslund ble bygget opp med kapital fra tyske Schuckert & Co., men i 1916 ble aksjene hjemkjøpt. Foruten kraftproduksjon hadde selskapet fra starten av og fram til 1980-tallet virksomhet innenfor metallurgi, og etter å ha kjøpt Nyegaard & Co i 1986 hadde man også virksomhet innen farmasi (Hafslund Nycomed, 1986-1996). Hafslund ASA eide også noe regionalnett og distribusjonsnett.
Hafslund ASA ekspanderte på begynnelsen av 2000-tallet innenfor nettvirksomhet, fjernvarme, entreprenørtjenester, strømsalg, televirksomhet og sikkerhetstjenester. Entreprenørvirksomheten ble senere en del av det børsnoterte selskapet Infratek ASA, mens sikkerhetsvirksomheten og televirksomheten ble solgt ut av selskapet. Hafslund-konsernet har vært igjennom mange restruktureringer.


==== 2017: Hafslund ASA blir tatt av børs og restruktureres ====
Virksomhetene i Hafslund AS var fram til 4. august 2017 en del av Hafslund ASA med virksomhet innen kraftproduksjon (vannkraft) og nettvirksomhet, strømsalg og fjernvarme. Hafslund ASA var frem til 4. august 2017 var notert på Oslo Børs OSE: HNA (A-aksjer) OSE: HNB (B-aksjer). Våren 2017 inngikk de to største aksjonærene, Oslo kommune og Fortum, en avtale om oppkjøp av Hafslund, med en påfølgende restrukturering av konsernet. Oslo kommune ble 100 prosent eier av det nye selskapet Hafslund AS som bevarte nettvirksomheten og Oslo kommune ble også eier av vannkraftvirksomheten Hafslund Produksjon med 90 prosent eierskap gjennom det kommunalt eide kraftselskapet E-CO Energi AS. Strømsalg med Hafslund Strøm ble overtatt av Fortum. Hafslund Varme og Klemetsrudanlegget ble slått sammen til et nytt selskap, Fortum Oslo Varme, der eierskapet ble delt mellom Oslo kommune (50 prosent) og Fortum (50 prosent).


==== 2018: Hafslund og E-CO Energi slås sammen og blir til Hafslund Eco ====
20. juni 2018 vedtok Oslo bystyre å samle Hafslund AS og E-CO Energi AS under et nytt heleiet morselskap. Hafslund Eco AS ble etablert 4. juli 2018 og samlet vannkraftproduksjon fra Glomma (fra Hafslund AS) og Aurland, Hallingdal og Valdres (fra E-CO Energi AS) i et større vannkraftkonsern. 


==== 2019: Vannkraft samles i Hafslund Eco og nettvirksomhet i Eidsiva Energi ====
I 2019 samlet Eidsiva Energi og Hafslund Eco sin vannkraftvirksomhet i Haslund Eco Vannkraft og nettvirksomheten i Elvia under Eidsiva Energi. Hafslund Eco ble 50 prosent eier av aksjene i Eidsiva Energi og Innlandet Energi Holding ble eier av de resterende aksjene. Innlandet Energi Holding ble også minoritetseier i Hafslund Eco Vannkraft. Hafslund Produksjon Holding ble holdt utenfor, siden dette selskapets kraftverk ble bygget før konsesjonslovene.


==== 2022: Fortum Oslo Varme blir kjøpt opp og konsernet endrer navn fra Hafslund Eco til Hafslund ====
I mai 2022 ble Fortum Oslo Varme kjøpt opp av Hafslund Eco, Infranode og HiTecVision. Hafslund Eco ble 60 prosent eier av fjernvarmeselskapet som etter transaksjonen heter Hafslund Oslo Celsio. I samme periode endret konsernet navn fra Hafslund Eco AS til Hafslund AS. Oppkjøpet av Hafslund Oslo Celsio fikk oppmerksomhet siden et viktig premiss for transaksjonen var at det skulle investeres i karbonfangst (CCS) på Klemetsrud, det største avfallsanlegget som selskapet eier og drifter. Staten, Oslo kommune og Hafslund Oslo Celsio skal ifølge planen bidra til å finansiere karbonfangstanlegget.


== Datterselskaper og deleide selskaper ==
I 2022 hadde Hafslund AS direkte eierskap i følgende selskaper:

Hafslund Eco Vannkraft AS (56%)
Hafslund Oslo Celsio AS (60%)
Eidsiva Energi AS (50%)
Fredrikstad Energi AS (49%)
Hafslund Ny Energi AS (65%)


== Referanser ==


== Litteratur ==
Just, Carl (1948). Aktieselskabet Hafslund : 1898-1948. Oslo: Fabritius & Sønner Trykkeri. 


== Eksterne lenker ==
Offisielt nettsted 
(en) Hafslund ASA – kategori av bilder, video eller lyd på Commons 
Hafslund på Twitter 
Hafslund på Facebook